4 Jeremia a ka tswa a ne a le dingwaga di ka nna 25 fa Jehofa a ne a mo tlhopha go nna molebeledi. (Jer. 1:1, 2) Mme o ne a ikutlwa e kete ke mosimanyana fela, a sa tshwanelege gotlhelele go bua le batho ba bagolo ba setšhaba, banna ba ba godileng le ba ba nang le maemo mo setšhabeng. (Jer. 1:6) O ne a tshwanetse go bolela dikatlholo tse di bogale le tse di boifisang, segolobogolo kwa baperesiting, kwa baporofeting ba maaka le kwa babusing le mo go ba ba neng ba tsere ‘tsela e e rategang’ mme ba sa ‘ikanyege ka bosaikanyegeng.’ (Jer. 6:13; 8:5, 6) Tempele e e galalelang ya ga Kgosi Solomone, e e neng e le boremelelo jwa kobamelo ya boammaaruri ka dingwaga di ka nna makgolo a le manè, e ne e tlile go senngwa. Jerusalema le Juda di ne di tlile go swafadiwa mme baagi ba tsone ba ne ba tla isiwa botshwarwa. Kwantle ga pelaelo, molaetsa o Jeremia a neng a laetswe gore a o ise kwa bathong o ne o potlakile!